b'\n_START_ARTICLE_\nCapitulare necondi\xc8\x9bionat\xc4\x83\n_START_PARAGRAPH_\nCapitularea necondi\xc8\x9bionat\xc4\x83 este o capitulare f\xc4\x83r\xc4\x83 alte condi\xc8\x9bii dec\xc3\xa2t cele prev\xc4\x83zute de dreptul interna\xc8\x9bional. \xc3\x8en mod normal, un beligerant este dispus s\xc4\x83 se predea necondi\xc8\x9bionat doar dac\xc4\x83 este complet incapabil s\xc4\x83 se mai apere \xc3\xaen continuare. \xc3\x8en cazul \xc3\xaen care beligerantul care este pe cale s\xc4\x83 c\xc3\xa2\xc8\x99tige lupta anun\xc8\x9ba c\xc4\x83 adversarului mai slab \xc3\xaei este permis numai s\xc4\x83 capituleze necondi\xc8\x9bionat, asupra acestuia din urm\xc4\x83 se exercit\xc4\x83 o enorm\xc4\x83 presiune psihologic\xc4\x83. Acest tip de capitulare for\xc8\x9beaz\xc4\x83 un oponent s\xc4\x83 accepte o situa\xc8\x9bie \xc3\xaen care nu poate c\xc3\xa2\xc8\x99tiga nimic prin negociere ori prin manevre diplomatice, sau \xc3\xael poate determina s\xc4\x83 lupte p\xc3\xa2n\xc4\x83 la \xc3\xaenfr\xc3\xa2ngerea total\xc4\x83. Cele mai cunoscute cazuri de capitul\xc4\x83ri necondi\xc8\x9bionate au fost cele care au pus cap\xc4\x83t r\xc4\x83zboiului civil american \xc8\x99i celui de-al doilea r\xc4\x83zboi mondial.\n_START_SECTION_\nR\xc4\x83zboiul civil american\n_START_PARAGRAPH_\nPrima folosire notabil\xc4\x83 a termenului a ap\xc4\x83rut \xc3\xaen timpul b\xc4\x83t\xc4\x83liei de la Fort Donelson din 1862 din timpul r\xc4\x83zboiului civil american. Generalul de brigad\xc4\x83 Ulysses S. Grant din Armata Uniunii a primit o cerere de capitulare din partea ofi\xc8\x9berului comandant al fortului, generalul de brigad\xc4\x83 a Armatei Confedera\xc8\x9biei, Simon Bolivar Buckner. Grant i-a r\xc4\x83spuns "... \xc3\xaen afar\xc4\x83 de capitularea necondi\xc8\x9bionat\xc4\x83 \xc8\x99i imediat\xc4\x83 nu poate fi acceptat alt tip de capitulare... "  C\xc3\xa2nd veste victoriei lui Grand \xe2\x80\x93 una dintre primele victorii ale unioni\xc8\x99tilor \xc3\xaen r\xc4\x83zboiul civil american \xe2\x80\x93 a ajuns la Washington, ziari\xc8\x99tii au remarcat c\xc4\x83 primele ini\xc8\x9biale ale numelui lui Ulysses Simpson Grant, anume "U.S.," pot fi \xc8\x99i ini\xc8\x9bialele de la "Unconditional Surrender" (capitulare necondi\xc8\x9bionat\xc4\x83). "Unconditional Surrender"  avea s\xc4\x83 devin\xc4\x83 supranumele generalului Grand.\n_START_SECTION_\nAl Doilea R\xc4\x83zboi Mondial\n_START_PARAGRAPH_\nTermenul a fost folosit \xc3\xaenc\xc4\x83 o dat\xc4\x83 \xc3\xaen timpul celui de-al Doilea R\xc4\x83zboi Mondial. La Conferin\xc8\x9ba de la Casablanca, pre\xc8\x99editele american  Franklin Delano Roosevelt a afirmat c\xc4\x83 obiectivul Alia\xc8\x9bilor \xc3\xaen lupta cu Puterile Axei era \xc3\xaenvingerea acestora din urm\xc4\x83 \xc8\x99i ob\xc8\x9binerea capitul\xc4\x83rii necondi\xc8\x9bionate din partea lor.'